Διαχείριση σεμιναρίων πρώτων βοηθειών
Authors: Βασιλάκης Νικόλαος 
Published: September 2021

Οι εκπαιδευτικοί φυσικής αγωγής καλούνται σε καθημερινή βάση από τους εκπαιδευτικούς των άλλων ειδικοτήτων του Σχολείου να δώσουν πρώτες βοήθειες σε μια ποικιλία καταστάσεων επείγουσας και μη ανάγκης κατά τη διάρκεια του σχολικού έτους. Πρέπει λοιπόν να εκτιμήσουν την κατάσταση των μαθητών και αν είναι σοβαρή να καλέσουν ιατρική βοήθεια, να αναγνωρίσουν με ακρίβεια το πρόβλημά τους, να δώσουν σωστή άμεση βοήθεια, να φροντίσουν για τη μεταφορά τους στο σπίτι του, σε γιατρό ή σε Νοσοκομείο, να παραμείνουν μαζί τους μέχρι να έλθει βοήθεια από ασθενοφόρο ή ειδικό και τέλος να δώσουν βοήθεια πάρα πέρα αν χρειαστεί. Μετά την εξονυχιστική ανασκόπηση της βιβλιογραφίας, δεν εντοπίστηκε μελέτη που να διερεύνησε τις γνώσεις των εκπαιδευτικών φυσικής αγωγής στην πρωτοβάθμια και δευτεροβάθμια φροντίδα στα Δημοτικά Σχολεία, μετά από παρακολούθηση σεμιναρίων πρώτων βοηθειών ποιοτικά και ποσοτικά και η παρούσα μελέτη έρχεται να καλύψει το υπάρχον αυτό ερευνητικό κενό. Έτσι, σκοπός της παρούσας διδακτορικής διατριβής ήταν να προσδιορίσει αν η διαχείριση σεμιναρίων πρώτων βοηθειών μπορούν να βελτιώσουν την αποτελεσματικότητα των εκπαιδευτικών φυσικής αγωγής σε καταστάσεις επείγουσας ανάγκης. Η συλλογή των δεδομένων πραγματοποιήθηκε ποιοτικά και ποσοτικά. Στην ποιοτική μελέτη συμμετείχαν εθελοντικά είκοσι εκπαιδευτικοί φυσικής αγωγής που εργάζονταν σε σχολεία του Νομού Αττικής, οι οποίοι απάντησαν σε ημιδομημένες συνεντεύξεις. Στην ποσοτική μελέτη συμμετείχαν με τυχαία επιλογή διακόσιοι εκπαιδευτικοί φυσικής αγωγής, οι οποίοι απετέλεσαν δύο ομάδες: την πειραματική και την αναφοράς. Οι εκπαιδευτικοί φυσικής αγωγής της πειραματικής ομάδας συμμετείχαν σε σεμινάρια πρώτων βοηθειών, ενώ η ομάδα αναφοράς δεν συμμετείχε. Οι μετρήσεις πριν και μετά από τα σεμινάρια πρώτων βοηθειών πραγματοποιήθηκαν με ερωτηματολόγιο που είχε ελεγχθεί για την εγκυρότητα, αντικειμενικότητα και αξιοπιστία του. Τα αποτελέσματα της ποιοτικής έρευνας έδειξαν ότι για να διατηρούνται οι γνώσεις στις πρώτες βοήθειες πρέπει οι εκπαιδευτικοί φυσικής αγωγής να συμμετέχουν σε σεμινάρια σε τακτά χρονικά διαστήματα. Τα αποτελέσματα της ποσοτικής έρευνας έδειξαν ότι οι εκπαιδευτικοί φυσικής αγωγής της πειραματικής ομάδας που συμμετείχαν σε σεμινάρια πρώτων βοηθειών βελτιώθηκαν σε στατιστικά σημαντικό βαθμό σε όλες τις ερωτήσεις του ερωτηματολογίου πρώτων βοηθειών μετά το πρόγραμμα, σε σχέση με την ομάδα αναφοράς. Βελτίωση επίσης παρατηρήθηκε πριν και μετά το πρόγραμμα των σεμιναρίων πρώτων βοηθειών στους εκπαιδευτικούς φυσικής αγωγής της πειραματικής ομάδας στις παραμέτρους της ορθής γνώσης, θεωρητικής γνώσης και ακρίβειας της γνώσης. Ακόμη, η σύγκριση των μεταβολών στις ανωτέρω παραμέτρων της πειραματικής ομάδας σε σχέση με τα δημογραφικά και εργασιακά χαρακτηριστικά, έδειξε ότι υπήρξαν στατιστικά σημαντικές μεταβολές. Τόσο από την ποιοτική, όσο και από την ποσοτική έρευνα συμπεραίνεται ότι η διαχείριση σεμιναρίων πρώτων βοηθειών μπορούν να βελτιώσουν τις γνώσεις των εκπαιδευτικών φυσικής αγωγής στις πρώτες βοήθειες σε καταστάσεις επείγουσας ανάγκης και κατά συνέπεια την αποτελεσματικότητά τους όταν χρειαστούν να τις εφαρμόσουν.